JAVNA USTANOVA SPORTSKI OBJEKTI OPUZEN

STATUT 
JAVNE USTANOVE SPORTSKI OBJEKTI OPUZEN

Opuzen, studeni 2021.

Na temelju članka 54. Zakona o ustanovama („Narodne novine“, broj 76/93, 29/97, 47/99, 35/08, 127/19) i članka 24. Odluke o osnivanju javne ustanove Sportski objekti Opuzen, KLASA: 620-01/20-01/01, URBROJ: 2148/03-20-1 od 14. veljače 2020. godine privremeni ravnatelj uz prethodnu suglasnost Osnivača dana ___. studenog 2021. godine donio je 

STATUT
JAVNE USTANOVE SPORTSKI OBJEKTI OPUZEN

I.	OPĆE ODREDBE
Članak 1.
Ovim se Statutom uređuje status, naziv i sjedište ustanove, djelatnost, ovlasti i način odlučivanja pojedinih organa i druga pitanja od značenja za obavljanje djelatnosti i poslovanje Javne ustanove „Sportski objekti Opuzen“. (u daljnjem tekstu: Ustanova).
Izrazi koji se u ovom Statutu navode u muškom rodu neutralni su i odnose se na muške i na ženske osobe.

Članak 2.
Ustanova je javna ustanova koja ostvaruje programe utvrđene u djelatnosti Javne ustanove „Sportski objekti Opuzen“.
Ustanova obavlja svoju djelatnost prema zakonu, osnivačkom aktu, ovome Statutu i drugim općim aktima Ustanove. 

Članak 3.
Osnivač i vlasnik Ustanove je Grad Opuzen (u daljnjem tekstu: osnivač).
Grad je osnivač i vlasnikom ustanove postao na temelju članka 7. Zakona o ustanovama ("Narodne novine", broj 76/93, 29/97, 47/99, 35/08, 127/19).

Članak 4.
Prava i dužnosti osnivača i vlasnika ustanove obavlja Grada Opuzen sukladno rješenju Središnjeg državnog ureda za šport, KLASA: UP/I-620-01/20-03/0021; URBROJ: 518-02-20-0001 od 4. ožujka 2020. godine.
                                                                   Članak 5.
Ustanova je pravna osoba. U pravnom prometu s trećim osobama, Ustanova ima prava i obveze utvrđene zakonom i drugim propisima, odlukama osnivača, ovim Statutom i drugim općim aktima Ustanove. Ustanova odgovara za svoje obveze solidarno i neograničeno.

II.	NAZIV I SJEDIŠTE
Članak 6.
Naziv Ustanove je Javne ustanova „Sportski objekti Opuzen“. 
Ustanova obavlja svoju djelatnost, posluje i sudjeluje u pravnom prometu pod nazivom Javna ustanova „Sportski objekti Opuzen“.
Sjedište Ustanove je u Opuzenu, na adresi Zadarska 5.
Ustanova je pravna osoba upisana u sudski registar.

Članak 7.
Ustanova može promijeniti naziv i sjedište odlukom osnivača.

Članak 8.
Naziv ustanove mora biti istaknut na zgradi u kojoj je njegovo sjedište i na objektima u kojima obavlja djelatnost.

III.	ZASTUPANJE I PREDSTAVLJANJE
Članak 9.
Ustanovu predstavlja i zastupa ravnatelj.
Ravnatelj organizira i vodi rad i poslovanje ustanove, predstavlja i zastupa Ustanovu, te poduzima sve pravne radnje u ime i za račun ustanove sukladno zakonu i ovom Statutu.
Ravnatelj vodi stručni rad Ustanove i odgovoran je za obavljanje stručnog rada.
Ravnatelj Ustanove ima sva ovlaštenja u pravnom prometu u sklopu djelatnosti upisanih u sudski registar Ustanova, osim:
-  nastupati kao druga ugovorna strana i s ustanovom sklapati ugovore u svoje ime i za svoj račun, u svoje ime a za račun drugih osoba, ili u ime i za račun drugih osoba,
- zaključivati ugovore o izvođenju investicijskih radova i nabavi opreme, te nabavi osnovnih sredstava i ostale imovine čija pojedinačna vrijednost prelazi 20.000,00 kuna.
Za iznose veće od iznosa navedenog u stavku 4. alineji 2. ovoga članka ravnatelj je ovlašten zaključiti ugovor ako je prethodno o tome odluku donijelo Upravno vijeće.

Članak 10.
Ravnatelj može dati punomoć drugoj osobi da zastupa ustanovu u pravnom prometu u granicama svojih ovlasti, sukladno odredbama zakona kojim se uređuju obvezni odnosi.

Članak 11.
U pravnom prometu ustanova koristi pečat i žig.
Ustanova ima pečat okruglog oblika promjera 30 mm.
Uz rub pečata ispisan je sljedeći tekst: Javna ustanova “Sportski objekti Opuzen, a u sredini se nalazi grb Grada Opuzena.

Pečat služi za redovito administrativno financijsko poslovanje ustanove.

Ustanova ima i štambilj četvrtastog oblika veličine 66 mm x 32 mm, na kojem je prostor za upisivanje evidencijskog broja i datuma primitaka pismena, organizacijska jedinica, broj priloga i slično.

Odluku o broju pečata i štambilja te načinu njihove upotrebe donosi Ravnatelj.

Članak 12.
Pečatom se ovjeravaju isprave i akti u pravnom prometu i u odnosu prema tijelima državne uprave i jedinica lokalne samouprave.
Žig se upotrebljava za odgovarajuće administrativno-financijsko poslovanje ustanove.
Način upotrebe pečata i žiga svojim aktom uređuje ravnatelj.

IV.	IMOVINA USTANOVE I ODGOVORNOSTI ZA NJENE OBVEZE
Članak 13.
Imovinu ustanove čine stvari, prava i novčana sredstva.
Imovinom raspolaže ustanova pod uvjetom i na način propisan zakonom i ovim Statutom.
Imovinu Ustanove čine sredstva pribavljena od Osnivača, sredstva stečena pružanjem usluga i prodajom proizvoda u obavljanju djelatnosti Ustanove, darovanjima, sponzorstvima i na drugi zakonom dopušteni način.

Članak 14.
Ako ustanova u obavljanju svoje djelatnosti ostvari dobit, dužna je upotrebljavati tu dobit za obavljanje i razvoj svoje djelatnosti, sukladno zakonu i propisima na temelju zakona.
O raspodjeli dobiti može odlučivati i osnivač sukladno zakonu.

Članak 15.
Za obveze u pravnom prometu ustanova odgovara cjelokupnom svojom imovinom.
Osnivač solidarno i neograničeno odgovara za obveze ustanove.

Članak 16.
Ustanova ne može bez suglasnosti osnivača steći i opteretiti nekretninu ili drugu imovinu u iznosu većem od 40.000,00 kuna.
Ustanova ne može bez suglasnosti osnivača otuđiti nekretninu ili drugu imovinu ustanove bez obzira na njezinu vrijednost.
Ustanova ne može bez suglasnosti osnivača dati u zakup objekte ili prostore ustanove ili mijenjati namjenu objekta.

V.	DJELATNOSTI USTANOVE
Članak 17.
Djelatnosti ustanove:
-	upravljanje i održavanje sportskim građevinama,
-	sportska rekreacija,
-	sportska poduka.

Članak 18.

Djelatnost upravljanja i održavanja sportskih objekata kojima upravlja Ustanova, odnosi se osobito na sljedeće poslove:
•	redovito tekuće investicijsko održavanje sportskih objekata, sukladno namjeni objekata
•	popravci na sportskim objektima, preuređenje i dogradnja sportskih objekata
•	organiziranje sportskih, zabavno - kulturnih i drugih priredbi i manifestacija
•	korištenje sportskih objekata za provođenje programa javnih potreba u sportu Grada Opuzena
•	davanje u zakup sportskih objekata, sukladno zakonu i odlukama Grada Opuzena
•	utvrđivanje i provođenje unutarnjeg reda, osiguranje sportskih objekata
•	obavljanje redovitih godišnjih pregleda sportskih objekata radi utvrđivanja njihovog funkcionalnog stanja u građevinskom smislu, kontrole korištenja sportskih objekata, sukladno sklopljenim ugovorima
•	donošenje godišnjeg plana upravljanja sportskim objektima
•	drugi poslovi koji su prema posebnim propisima svrstani u upravljanje nekretninama.

Članak 19.
Ustanova obavlja svoju djelatnost kao javna služba.
Ustanova može mijenjati djelatnost samo uz prethodnu suglasnost osnivača.

Članak 20.
Ustanova obavlja djelatnost na temelju godišnjeg plana i programa rada.
Godišnji plan i program rada donosi Upravno vijeće ustanove najkasnije do 30. rujna tekuće godine. 

Članak 21.
Sportski objekti namijenjeni sportu daju se na korištenje sportskim udrugama radi obavljanja sportskih djelatnosti na temelju Zakona o sportu, propisima donesenim na temelju tog zakona te aktima i odlukama Grada Opuzena koji se odnose na način korištenja sportskih objekata u vlasništvu grada. 

Zakup nekretnina, poslovni prostori u okviru sportskih objekata daju se u zakup na temelju Zakona o zakupu i kupoprodaji poslovnih prostora i ovog Statuta.

VI.	UNUTARNJE USTROJSTVO I NAČIN RADA USTANOVE
Članak 22.
Unutarnjim ustrojstvom osigurava se racionalan i djelotvoran rad ustanove u cilju ostvarivanja utvrđenih djelatnosti ustanove.
Pravilnikom o unutarnjem ustrojstvu i načinu rada ustanove pobliže se uređuje ustrojstvo, radna mjesta u ustanovi i rad ustanove kao javne službe.

VII.	UPRAVLJANJE USTANOVOM
Članak 23.
Ustanovom upravlja Upravno vijeće.
Upravno vijeće ima tri člana.
Jednog člana Upravnog vijeća imenuje gradonačelnik Grada Opuzena. Jednog člana Upravnog vijeća čini predstavnik Zajednice sportskih udruga Grada Opuzena. Jednog člana Upravnog vijeća biraju zaposlenici Ustanove iz svojih redova.
Mandat članova Upravnog vijeća traje četiri godine.

Članak 24.
Upravno vijeće ima predsjednika.
Predsjednika Upravnog vijeća biraju članovi tajnim ili javnim glasovanjem.

Članak 25.
Predsjednik Upravnog vijeća Ustanove:
- priprema i saziva sjednice Upravnog vijeća Ustanove
- utvrđuje prijedlog dnevnog reda sjednice
- rukovodi sjednicom
- kontrolira evidentiranje podataka o radu Upravnog vijeća
- obavlja ostale poslove u skladu s odredbama Poslovnika o radu Upravnog vijeća.
U slučaju kad je predsjednik Upravnog vijeća spriječen, pripremu i vođenje sjednice obavlja Član kojega za to pismeno ovlasti predsjednik.
Predsjednik je dužan sazvati sjednicu vijeća i na pismeni zahtjev jedne trećine članova vijeća.
Ravnatelj Ustanove osigurava pripremu materijala i stručnih mišljenja neophodnih za odlučivanje Upravnog vijeća o predmetima dnevnog reda.

Članak 26.
Upravno vijeće:
1.	donosi:
-	Statut uz suglasnost Gradskog vijeća Grada Opuzena,
-	godišnji plan i program rada ustanove,
-	pravilnik o unutarnjem ustrojstvu i načinu rada ustanove i druge opće akte utvrđene ovim Statutom i Zakonom,
-	Poslovnik o svom radu
-	financijski plan i godišnji obračun,
-	odluke u drugom stupnju u vezi s predmetima kojima se odlučuje o pojedinim pravima djelatnika Ustanove,
2. 	odlučuje uz suglasnost osnivača:
-	o stjecanju, opterećivanju nekretnina ili druge nekretnine ustanove u većem iznosu od 40.000,00 kuna,
-	o otuđenju nekretnine ili druge imovine bez obzira na njenu vrijednost,
-	mijenjanju namjene objekata i prostora,
3.	odlučuje:
-	o izvješćima ravnatelja o radu ustanove,
-	o raspodjeli dobiti za obavljanje i razvoj djelatnosti ustanove,
-	o pojedinačnim pravima djelatnika u drugom stupnju, ako zakonom ili drugim propisom nije propisano da Upravno vijeće odlučuje u prvom stupnju,
-	o pitanjima predviđenim općim aktima ustanove,
-	o ulaganjima i nabavci opreme, te nabavi osnovnih sredstava i ostale imovine čija je pojedinačna vrijednost u iznosu od 20.000,00 kuna do 40.000,00 kuna,
-	o stjecanju, opterećivanju nekretnine i druge imovine ustanove u iznosu od 20.000,00 do 40.000,00 kuna.
4.	predlaže i podnosi osnivaču:
-	promjenu naziva i sjedišta ustanove,
-	promjenu djelatnosti,
-	statusne promjene,
-	izvješće o radu ustanove,
-	prijedlog za imenovanje i razrješenje ravnatelja
5.	razmatra:
-	predstavke i prijedloge građana o pitanjima od interesa za rad ustanove,
6.	predlaže ravnatelju:
   -     mjere u cilju ostvarivanja politike poslovanja ustanove,
               - 	osnovne smjernice za rad i poslovanje ustanove.
Upravno vijeće razmatra i odlučuje o drugim pitanjima u skladu sa zakonom, ovim Statutom i drugim općim aktima ustanove.

Članak 27.
Upravno vijeće može pravovaljano odlučivati ako je na sjednici nazočna polovica članova, a za donošenje statuta i pravilnika o unutarnjem ustrojstvu i načinu rada ustanove, te godišnjeg plana i programa rada ustanove sjednici mora biti nazočno najmanje dvije trećine članova.
Upravno vijeće odluke donosi natpolovičnom većinom svih članova.
Odluke Upravnog vijeća potpisuje predsjednik.

Članak 28.
U radu Upravnog vijeća sudjeluje bez prava odlučivanja ravnatelj ustanove.
Sjednicama Upravnog vijeća mogu biti nazočne i druge osobe koje pozovu predsjednik vijeća i ravnatelj ustanove, ili se pozovu prema zaključku Upravnog vijeća.

Članak 29.
Članu Upravnog vijeća prestaje dužnost ako:
-	sam zatraži razrješenje,
-	ne ispunjava dužnosti člana odnosno predsjednika,
-	svojim ponašanjem povrijedi ugled i dužnost koju obnaša,
-	izgubi pravo na obavljanje dužnosti,
-	prestane radni odnos članu koji je imenovan kao predstavnik Ustanove.
Postupak za utvrđivanje prijedloga za razrješenje dužnosti člana Upravnog vijeća pokreće vijeće ili tijelo koje ga je imenovalo.
Odluku o razrješenju donosi tijelo koje je izabralo odnosno imenovalo člana Upravnog vijeća.
U slučaju razrješenja člana Upravnog vijeća novi član imenuje se u roku 30 dana i na vremensko razdoblje koje je preostalo u mandatu članu Upravnog vijeća koji je razriješen.
Članak 30.
Sazivanje sjednica, utvrđivanje dnevnog reda, način rada i odlučivanja Upravnog vijeća pobliže se uređuje poslovnikom.
VIII.	RAVNATELJ USTANOVE
Članak 31.
Voditelj ustanove je ravnatelj.
Ravnatelj je i stručni voditelj ustanove.
Ravnatelj obavlja sljedeće poslove:
•	predstavlja i zastupa Ustanovu
•	organizira i vodi rad i poslovanje Ustanove
•	predlaže financijski plan, 
•	podnosi financijske izvještaje sukladno zakonu
•	poduzima sve pravne radnje u ime i za račun Ustanove
•	daje pismenu punomoć drugoj osobi za zastupanje u pravnom prometu
•	predlaže godišnji plan i program Ustanove
•	podnosi Osnivaču izvješće o radu i poslovanju Ustanove
•	odlučuje o stjecanju i otuđivanju ostale imovine u vrijednosti manjoj od 20.000,00 kuna
•	donosi samostalno odluke u svezi s radom i poslovanjem iz svog djelokruga
•	donosi odluke o zasnivanju i raskidanju radnog odnosa zaposlenika
•	organizira rad i obavlja raspored zaposlenika na radna mjesta
•	određuje osobe ovlaštene za potpisivanje financijske i druge dokumentacije
•	brine o izvršavanju odluka Upravnog vijeća
•	predlaže godišnji plan nabave Upravnom vijeću
•	donosi odluke o ostalim pravima zaposlenika u skladu sa zakonom
•	brine o obavještavanju javnosti o radu Ustanove
•	izvršava i druge obveze utvrđene zakonom i odlukom Upravnog vijeća
•	surađuje s Osnivačem, upravnim tijelima i ustanovama
•	provodi odluke Osnivača i upravnog tijela Ustanove.
Ravnatelj obavlja i druge poslove utvrđene zakonom, ovim statutom i drugim općim aktima Ustanove.
Članak 32. 
U slučaju odsutnosti ravnatelja, ravnatelja zamjenjuje zamjenik ravnatelja. 
Zamjenika ravnatelja imenuje Upravno vijeće.
Zamjenik ravnatelja ima sva prava i obveze ravnatelja u slučaju njegove odsutnosti.

Članak 33.
Ravnatelj, u sklopu svojih ovlaštenja, može drugoj osobi dati specijalnu ili generalnu punomoć za zastupanje u pravnom prometu.
Sadržaj i trajanje punomoći određuje ravnatelj pri njenom izdavanju.
O izdavanju generalne punomoći ravnatelj je dužan izvijestiti Upravno vijeće.
Članak 34.
Za ravnatelja Ustanove može biti imenovana osoba koja ima završen preddiplomski i diplomski sveučilišni ili specijalistički studij ili integrirani preddiplomski i diplomski sveučilišni ili specijalistički studij, kao i osoba koja je stekla visoku ili višu stručnu spremu društvene, ekonomske ili pravne struke ili njima izjednačene struke sukladno propisima koji su bili na snazi prije stupanja na snagu zakona kojim se uređuje znanstvena djelatnost i visoko obrazovanje, pet godina radnog iskustva na odgovarajućim poslovima, koja odlikuje stručnim, radnim i organizacijskim sposobnostima. 
Javni natječaj za imenovanje ravnatelja raspisuje i provodi Upravno vijeće Ustanove, te objavljuje u Narodnim novinama, na mrežnoj stranici i oglasnoj ploči Ustanove.
Natječaj za ravnatelja Ustanove obavezno se raspisuje najmanje tri mjeseca prije isteka mandata iz stavka 5. ovog članka.
Ravnatelja imenuje i razrješava Gradsko vijeće Grada Opuzena na prijedlog Upravnog vijeća ustanove.
Ravnatelj se imenuje na vrijeme od 4 godine.
Ugovor o radu s ravnateljem Ustanove zaključuje predsjednik Upravnog vijeća Ustanove.
Ista osoba može ponovno biti imenovana ravnateljem.

Članak 35.
Upravno vijeće odlučuje o trajanju natječaja, a rok do kojeg se primaju prijave kandidata ne može biti kraći od 8 dana od dana objave natječaja.
Kandidati se obavještavaju o izboru u roku 45 dana od dana isteka roka za podnošenje prijave.

Članak 36.
O rezultatima natječaja obavještavaju se svi kandidati.
Osoba koja je podnijela prijavu na natječaj može pobijati tužbom odluku o imenovanju zbog bitne povrede postupka ili zbog toga što izabrani kandidat ne ispunjava uvjete koji su objavljeni u natječaju.
Članak 37.
Ako se na raspisani natječaj nitko ne prijavi ili nitko od prijavljenih kandidata ne bude izabran, natječaj će se ponoviti.
Do imenovanja ravnatelja ustanove na temelju ponovljenog natječaja imenovat će se vršitelj dužnost ravnatelja ustanove, ali najduže do godinu dana.

Članak 38.
Ravnatelj ustanove može biti razriješen prije isteka vremena na koji je imenovan.
Predstavničko tijelo osnivača dužno je razriješiti ravnatelja:
1.	ako ravnatelj podnese zahtjev za razrješenje,
2.	ako nastanu takvi razlozi koji po posebnim propisima ili propisima kojima se uređuju radni odnosi dovode do prestanka ugovora o radu,
3.	ako ravnatelj ne postupka po propisima ili općim aktima ustanove, ili neosnovano ne izvršava odluke Upravnog vijeća ili postupa suprotno tim odlukama,
4.	ako ravnatelj svojim nesavjesnim ili nepravilnim radom prouzroči ustanovi veću štetu ili ako zanemaruje ili nesavjesno obavlja svoje dužnosti tako da su nastale ili mogu nastati veće smetnje u obavljanju djelatnosti ustanove.
Prije donošenja odluke o razrješenju, ravnatelju se mora dati mogućnost da se izjasni o razlozima za razrješenje.
Rok za očitovanje ravnatelja iz prethodnog stavka ovoga članka iznosi tri dana od dana primitka obavijesti o razlozima za razrješenje.
Upravno vijeće dužno je u roku od 30 dana od dana saznanja postojanja razloga iz ovoga članka stavka 2. podnijeti prijedlog za razrješenje Gradskom vijeću Grada Opuzena.
U slučaju razrješenja ravnatelja imenovat će se vršitelj dužnosti ravnatelja a ustanova je dužna raspisati natječaj za ravnatelja u roku od 30 dana od dana imenovanja vršitelja dužnosti.
Za vršitelja dužnosti ravnatelja ne može biti imenovana osoba koja u smislu zakona i ovog Statuta ne ispunjava uvjete za ravnatelja.

Članak 39.
Protiv odluke o razrješenju, ravnatelj koji je razriješen ima pravo tužbom tražiti sudsku zaštitu prava, ako smatra da je bio povrijeđen propisani postupak i da je ta povreda bitno mogla utjecati na odluku ili da nisu postojali razlozi za razrješenje propisani odredbom članka 38. stavka 2. ovog Statuta.
Tužba iz stavka 1. ovoga članka podnosi se nadležnom sudu u roku od trideset dana od dana primitka odluke o razrješenju.

IX.	STRUČNA I DRUGA TIJELA USTANOVE
Članak 40.
Stručni djelatnici ustanove čine Stručno vijeće.
Stručno vijeće sudjeluje u utvrđivanju godišnjeg plana i programa, ocjenjuje stručne i druge rezultate ustanove, daje Upravnom vijeću i ravnatelju mišljenja i prijedloge glede organizacije rada i uvjeta za razvitak djelatnosti, raspravlja i odlučuje o stručnim pitanjima kao i drugim pitanjima propisanim zakonom, propisima donesenim na temelju zakona, ovim Statutom i općim aktima ustanove.
Članak 41.
Stručnom vijeću predsjedava ravnatelj ili druga osoba koju on ovlasti.
Način rada Stručnog vijeća uređuje se poslovnikom.

X.	FINANCIJSKO POSLOVANJE
Članak 42.
Financijsko poslovanje ustanove obavlja se u skladu sa zakonom i drugim propisima.
Financijsko poslovanje Ustanove obuhvaća sastavljanje financijskog plana, ostvarivanje prihoda i izvršavanja rashoda, vođenje knjigovodstva i evidencije o financijskom poslovanju i sredstvima Ustanove, te sastavljanje periodičnih i godišnjih obračuna.

Članak 43.
Ustanova ostvaruje prihode iz slijedećih izvora:
1.	proračuna osnivača,
2.	iz prihoda ostvarenih vlastitom djelatnošću,
3.	drugih izvora utvrđenih zakonom.

Članak 44.
Vođenje računovodstvenog i knjigovodstvenog poslovanja, evidencija financijskog poslovanja i sredstava obavlja se u skladu sa zakonom i propisima donesenim na temelju zakona.
Članak 45.
Ustanova za svaku godinu donosi godišnji proračun i zaključni obračun.
Ako se ne donese godišnji proračun za slijedeću poslovnu godinu do prosinca tekuće godine, donosi se privremeni obračun za razdoblje od tri mjeseca.

Članak 46.
Nalogodavac za izvršenje godišnjeg proračuna je ravnatelj ustanove.  Računovodstvenu i knjigovodstvenu dokumentaciju, sukladno ovlaštenju i posebnom općem aktu, potpisuje voditelj računovodstva.
Članak 47.
Pravilnikom o računovodstvu i financijskom poslovanju pobliže se uređuje način obavljanja računovodstveno- financijskih poslova u ustanovi.

XI.	OPĆI AKTI USTANOVE
Članak 48.
Ustanova ima slijedeće akte:
1.	 	Statut,
2.	Pravilnik o unutarnjem ustrojstvu i načinu rada ustanove,
3.	   Pravilnik o radu,
4.	   Pravilnik o računovodstvu i financijskom poslovanju,
5.	Poslovnik o radu Upravnog vijeća, i druge opće akte koje donosi Upravno vijeće, sukladno zakonu i propisu donesenom na temelju zakona.
Članak 49.
Opći akti ustanove stupaju na snagu osam dana nakon objave na oglasnoj ploči ustanove, a iznimno ako je to propisano općim aktom i ako postoje za to opravdani razlozi danom objave na oglasnoj ploči.

XII.	RADNI ODNOSI
Članak 50.
Radni odnosi u ustanovi uređuju se sukladno općim propisima o radnim odnosima i kolektivnom ugovoru.

XIII.	SURADNJA SA SINDIKATOM
Članak 51.
Sindikalno organiziranje u ustanovi je slobodno.
Ustanova je dužna osigurati uvjete za rad sindikalnog povjerenika, te ostvarivanje njegovih prava u skladu sa zakonom i kolektivnim ugovorom.
Štrajk u ustanovi može se organizirati samo pod uvjetima propisanim zakonom i kolektivnim ugovorom.

Članak 52.
Sindikalna podružnica može podnositi ravnatelju ili Upravnom vijeću prijedloge, mišljenja i primjedbe glede ostvarivanja prava djelatnika i zaštite tih prava.
Ravnatelj i Upravno vijeće dužni su se očitovati o navedenim podnescima i izvijestiti sindikalnu podružnicu o svom stajalištu, te poduzimati druge mjere sukladno zakonu i kolektivnom ugovoru.
Članak 53.
Upravno vijeće, kad rješava i odlučuje o ostvarivanju prava djelatnika i njihovih zahtjeva, poziva na sjednicu ovlaštenog predstavnika sindikata, koji ima pravo iznositi stajališta te predlagati odluke i zaključke radi zaštite člana sindikata.

Članak 54.
Upravno vijeće i ravnatelj ustanove dužni su osigurati potrebnu pomoć za rad sindikalne podružnice i pravodobno joj davati potrebne podatke i obavijesti.

Članak 55.
Sindikalni povjerenici uživaju zaštitu i prava na radu sukladno zakonu i kolektivnom ugovoru.

XIV.	JAVNOST RADA
Članak 56.
Rad ustanove je javan.
O obavljanju svoje djelatnosti i načinu pružanja usluga Ustanova izvješćuje pravne osobe i građane:
– preko sredstava javnog priopćavanja;
– izdavanjem publikacija;
– na drugi, primjeren način.
 Članak 57.
Ravnatelj je odgovoran za javnost rada Ustanove.
Ustanova, kao tijelo javne vlasti, dužna je svim domaćim i stranim, fizičkim i pravnim osobama, omogućiti pristup informacijama koje posjeduje, raspolaže i nadzire u skladu sa Zakonom o pravu na pristup informacijama.

XV.	POSLOVNA I PROFESIONALNA TAJNA
Članak 58.
Poslovnom tajnom smatraju se: dokumenti koje ravnatelj proglasi poslovnom tajnom, podaci koje nadležno tijelo kao povjerljive priopći ustanovi, mjere i način postupanja u slučaju nastanka izvanrednih okolnosti, dokumenti koji se odnose na obranu, plan fizičke i tehničke zaštite djelatnika i imovine ustanove druge isprave i podaci čije bi priopćavanje neovlaštenoj osobi bilo protivno interesima ustanove i njegovog osnivača.

Članak 59.
Podatke i isprave koji se smatraju poslovnom tajnom dužni su čuvati svi djelatnici ustanove bez obzira na koji su način saznali za te podatke i isprave.
Obveza čuvanja poslovne tajne traje i nakon prestanka radnog odnosa u ustanovi.

Članak 60.
Podaci i isprave koji se smatraju poslovnom tajnom mogu se dostaviti i dati na očevid tijelima ovlaštenim zakonom odnosno tijelima i osobama kojima ovlaštenje proizlazi iz dužnosti koju obavljaju.
Članak 61.
Profesionalnom tajnom se smatra: sve što djelatnici saznaju u obavljanju svoje djelatnosti, a čije bi iznošenje u javnost moglo nanijeti štetu drugim;

Članak 62.
O čuvanju poslovne i profesionalne tajne neposredno skrbi ravnatelj i druga ovlaštena osoba.
Povreda čuvanja poslovne i profesionalne tajne predstavlja težu povredu radne obveze.

XVI.	NADZOR
Članak 63.
Nadzor nad radom Ustanove provode ovlaštena tijela državne uprave i ovlaštene javne ustanove u skladu sa zakonom i propisima donesenim na temelju zakona.
U provođenju nadzora ravnatelj, Upravno vijeće i drugi djelatnici ustanove dužni su surađivati s ovlaštenim tijelima i osobama koje provode nadzor.

XVII.	OBRANA
Članak 64.
U skladu sa zakonom i propisima donesenim na temelju zakona ustanova je dužna osigurati uvjete za rad u ratnim uvjetima, u uvjetima neposredne ugroženosti neovisnosti i jedinstvenosti Republike Hrvatske i u drugim izvanrednim okolnostima.

XVIII.	PRIJELAZNE I ZAVRŠNE ODREDBE

Članak 65.
Statut donosi Upravno vijeće uz suglasnost osnivača.

Članak 66.
Ustanova je dužna donijeti opće akte iz članka 48. ovog Statuta u roku od 6 mjeseci od dana njegova stupanja na snagu.
Članak 67.
Ovaj Statut stupa na snagu osmog dana od dana objave na oglasnoj ploči Ustanove, a nakon ishođenja prethodne suglasnosti od strane osnivača.

							Privremeni ravnatelj Ustanove 
							______________________